O‘zbekistonda yog‘och importi hajmi kamaytiriladi

Yog‘ochsozlik sanoati xomashyo bazasini mustahkamlash va sohani yanada rivojlantirish chora-tadbirlari to‘g‘risidagi hukumat qarori qabul qilindi.

Qarorga ko‘ra, respublikada yog‘ochsozlik sohasining xomashyo bazasi mustahkamlanadi, mebel sanoatining barcha yo‘nalishlarini rivojlantirish orqali yog‘och importi hajmi kamaytiriladi.
Qarorga muvofiq, 2021–2022-yillarda qishloq xo‘jaligida foydalanishdan chiqib ketgan jami 3 173 gektar zaxiradagi yerlarda hamda o‘rmon fondining jami 1 327 gektar tog‘oldi va adir yerlarida yong‘oq, chinor, shumtol, qayrag‘och hamda boshqa mebelbop daraxt turlari ekiladi.
Mazkur plantatsiyalarni tashkil etish uchun jami 2 783 600 dona ko‘chat yetishtirish nazarda tutilgan.
Qayd etilishicha, 2021-yil 10-martdan boshlab mebel sanoatida yog‘och xomashyosi sifatida foydalaniladigan pavlovniya, yong‘oq, chinor, shumtol, qayrag‘och hamda boshqa daraxtlar plantatsiyalarini tashkil etuvchilarga zarur ko‘chat ekish materiallari shartnoma asosida yetkazib beriladi.
Bundan avval O‘zbekistonda pavlovniya plantatsiyalari tashkil qilinishi, Vazirlar Mahkamasi qishloq xo‘jaligi ekinlarini oqilona joylashtirish tartibi to‘g‘risidagi nizomni tasdiqlagani hamda O‘zbekistonda O‘rmon xo‘jaligi instituti tashkil etilishi haqida xabar berilgandi.